Boer sterf; twee aanvallers doodgeskietArgieffoto ŉ Boer en twee mans wat hom aangeval het is Saterdag naby Leeudoringstad in Noordwes dood. “Drie mans het die middag omstreeks 14:00 op die plaas Droëkraal twee werknemers, ŉ man en ŉ vrou, oorval en hulle in die huis vasgebind,” het kol. Sabata Mokgwabone, woordvoerder van die polisie, in ‘n verklaring gesê. “Die boer is ŉ paar minute later doodgeskiet toe hy opgedaag het.” Die drie mans het die boer se liggaam in sy motor se kattebak geplaas en gevlug. Die twee werknemers kon hulself loswikkel en het ŉ paniekknoppie gedruk om boere op naburige plase in kennis te stel. Die werkers kon die boer se voertuig beskryf waarmee die verdagtes gevlug het. “Die gemeenskap het die verdagtes agternagesit en daar was ŉ skietery ongeveer 30 km van die plaas af op die pad na Makwassie. Twee van die rowers is op die toneel dood en ŉ derde persoon is in hegtenis geneem,” het Mokgwabone bygevoeg. “Die polisie het beslag gelê op vier vuurwapens. Die 24-jarige verdagte is onder polisiebewaking in die hospitaal. Hy sal na verwagting binnekort in die periodiese landdroshof in Leeudoringstad verskyn. Mokgwabone sê volgens ŉ voorlopige ondersoek is die 24-jarige al in 2012 in hegtenis geneem vir huisbraak, maar hy is toe vrygespreek. Sy twee medepligtiges is destyds 15 jaar tronkstraf opgelê.